Wat is die Solidariteit Beweging? - Solidariteit Beweging
Die Solidariteit Beweging, oorkoepelend oor verskeie instellings, bestaan uit sowat 500 000 gesinne en is die grootste hoofstroom-Afrikanerorganisasie én een van die grootste organisasies in ons land.
Die hoofdoelwit van die Beweging is om sy lede te help om 'n normale lewe in 'n normale land te lei. Elk van die instellings of onafhanklike vennote wat deel uitmaak van die Beweging, vervul 'n unieke rol in die verwesenliking van hierdie doelwit. Tans bestaan die Beweging uit 21 instellings en onafhanklike vennote.
Die vakbond: Solidariteit
Solidariteit vervul die rol van 'n tradisionele vakbond, maar bied daarmee saam 'n breër netwerk van werk waarby enige werkende of voornemende werkende persoon kan inskakel. Weens die veranderende werkplek het die vakbond Beroepsgildes gestig met die doel om mense ten eerste op grond van hul beroep, eerder as hul werksplek, te organiseer en sodoende ook in kontak met ander werkendes binne en buite hul beroepsveld in verbintenis te plaas.
AfriForum is 'n nieregeringsorganisasie wat ten doel het om minderhede se regte te beskerm. Hoewel die organisasie op die internasionaal erkende beginsel van minderheidsbeskerming funksioneer, het AfriForum 'n spesifieke fokus op die regte van Afrikaners as 'n gemeenskap aan die suidpunt van Afrika. AfriForum is dus die burgerregte-been van die Solidariteit Beweging.
Solidariteit Helpende Hand is die Beweging se maatskaplike vleuel wat spesifiek fokus op die ontwikkeling van die Afrikanergemeenskap en die skep van 'n maatskaplike struktuur wat die eise en uitdagings van kwesbare groepe (kinders, bejaardes en gestremdes) die hoof kan bied. Hulle probeer ook direkte nood sover moontlik verlig en geleenthede skep waar armoede voorkom kan word deur studie en opleiding.
Die FAK is een van die oudste kultuurorganisasies – die oudste organisasie in die Beweging – met die federasie wat reeds in 1929 gestig is. Die FAK is 'n toekomsgerigte kultuurorganisasie wat 'n tuiste bied vir taal en kultuur, en die Afrikaner geskiedenis positief bevorder. Die FAK beoog om 'n kultuurtuiste vir Afrikaners te wees, Afrikaners te bemagtig om met trots hul identiteit uit te leef en op die uitbou en bevordering van die Afrikaanse taal en Afrikaner kultuur te fokus.
Onderwys en opleiding:
Akademia is 'n Christelike wêreldgehalte hoëronderwysinstelling wat op 'n oop, onbevange en kritieke wyse 'n rigtinggewende rol binne die hedendaagse universiteitswese speel. Dít alles ten gunste van die
Afrikaanse taal- en kultuurgemeenskap.
Die Studiefondssentrum (SFS) is 'n onderafdeling van Solidariteit Helpende Hand en het spesifiek ten doel om rentevrye studielenings aan hulpbehoewendes te voorsien en sodoende almal die geleentheid te gee om hul tersiêre studies te voltooi. Die SFS vorm deel van Helpende Hand se strategie om armoede nie net te verlig nie, maar ook te verbreek deur hulle die geleentheid te gee om verdere opleiding te ontvang.
Die Skoleondersteuningsentrum (SOS) is 'n privaat opleidingsinstansie gefokus op die professionele en persoonlike ontwikkeling van onderwysers in Suid-Afrika, die beskerming van Afrikaanse skole se regte én die ontwikkeling van oplossings vir probleme wat onderwys as 'n geheel in die gesig staar. Die SOS beoog om gesonde, volhoubare, bekostigbare, skaalbare, Christelike, Afrikaanse skole van wêreldgehalte daar te stel deur eerstens dít wat reeds bestaan en van wêreldgehalte is, in stand te hou en tweedens dít wat nou uniek nodig is, nuut te bou.
Wolkskool is die belangrikste en grootste produk van die innovasiespan van die SOS. Wolkskool is 'n volledige aanlyn skool wat aanvullend en verrykend tot bestaande skole aangewend kan word en wat gebruik kan word by plekke waar gehalte-onderrig in Afrikaans onder druk verkeer. Die uiteindelike doel van Wolkskool is om 'n volledige digitale Afrikaanse skoolkurrikulum, wat oor alle grade en vakgebiede strek, te bied.
S-leer bestaan as onderafdeling van die vakbond Solidariteit en dien as sentrum vir voortgesette leer en ontwikkeling om die werkende te help om sy of haar loopbaandoelwitte te bereik. S-leer vorm deel van Solidariteit se kernbesigheid, naamlik arbeidsverhoudinge, vaardigheidsontwikkeling en die breër netwerk van werk. S-leer dien as primêre diensverskaffer vir die Solidariteit Beroepsgildes en bied hul lede die geleentheid om hul vermoëns en vaardighede tot so mate te ontwikkel dat hulle 'n goeie werk kan kry en behou en sodoende vry, veilig en voorspoedig kan lewe.
De Goede Hoop is 'n privaat Afrikaans-Christelike koshuis vir mans- en vrouestudente wat aan die Universiteit van Pretoria studeer. Die koshuis is in 2017 deur AfriForum tot stand gebring. De Goede Hoop is gestig om as 'n kultuurinstelling te dien wat verblyf vir alle studente, wat gemaklik binne die Afrikaanse gemeenskap voel, te bied.
Taal en kultuur:
Maroela Media is 'n Afrikaanse mediahuis wat daarna streef om die Afrikaanse gemeenskap
te bedien met nuus en ander inhoud wat van goeie gehalte is en wat betroubaar en
gebalanseerd is. Maroela Media is nie net die grootste Afrikaanse digitale platform nie, maar
is ook die grootste Afrikaanse mediagemeenskap van alle mediaformate – digitaal, koerante,
tydskrifte, televisie en radio ingesluit. Maroela het tans net meer as 2 miljoen unieke lesers
per maand en groei steeds.
Forum Films is 'n volspektrum produksiehuis vir televisie, rolprentgrafika, animasie en vollengtefilms. Forum Films wat amptelik deur AfriForum op die been gebring is, is amptelik op 30 Augustus 2016 bekendgestel, met die idee van Forum Films wat reeds in 2012 gebore is. Forum Films word so ook gesien as 'n belangrike middel om weer eienaarskap te neem van ons geskiedenis en dit te normaliseer. Een van die kern doelwitte van Forum Films is dus om te help om die Afrikaanse taal en Afrikaner kultuur te bevorder.
Kraal Uitgewers is 'n klein, maar gespesialiseerde uitgewersmaatskappy wat hoofsaaklik
fokus op die publisering van gehalte nie-fiksie boeke wat binne die Afrikanergemeenskap of
onder 'n spesifieke teikengehoor waardevolle bydraes tot debatte maak oor onder meer
politieke, geskiedkundige, kulturele en maatskaplike kwessies in die land. Dié uitgewer het tydens die 100-jaar herdenking van die Anglo-Boereoorlog in 1999 ontstaan en aanvanklik gefokus op die publikasie van versamelaarsboeke oor dié oorlog.
Stigting, fondse, trusts en kapitaalmobilisering:
Die Solidariteit Regsfonds is die eerste van twee fondse wat deur die vakbond Solidariteit behartig en administreer word. Hierdie fonds het spesifiek ten doel om deur bepaalde regsaksies beleide, projekte of besluite van die regering wat gewoonlik teen die belange van minderhede is, teen te staan. Hoewel die Regsfonds spesifieke klem lê op die teenstaan van beleide wat vir minderhede skadelik is – soos die SEB-beleid – pak die vakbond dikwels sake aan wat nie net in die belang van lede en minderhede is nie, maar ook in die belang van die breër publiek.
Die Solidariteit Boufonds is die tweede fonds wat deur die vakbond Solidariteit behartig en administreer word. Die Solidariteit Beweging bou aan 'n beter samelewing en beter toekoms vir toekomstige generasies. Die Solidariteit Boufonds is een van die maniere waarop daar baie letterlik aan die toekoms gebou word. Dit vind plaas deur die bydraes aan die Boufonds wat die oprig van verskeie kulturele infrastrukture befonds.
Die Geskiedenisfonds is onder bestuur van die FAK. Die Geskiedenisfonds het spesifiek ten doel om by te dra tot die ondersteuning, bewaring en normalisering van Afrikanergeskiedenis. Die FAK het in 2016 die Geskiedenisfonds gestig ter ondersteuning van die reeks geskiedenisprojekte wat die FAK in daardie jaar geloods het, wat op die beskerming en bewaring van Afrikanergeskiedenis gefokus het.
Die Virseker Trust het gevloei uit 'n samewerkingsooreenkoms tussen Virseker, as deel van Auto & General, en die Solidariteit Beweging waar verteenwoordigers van Solidariteit as trustees dien. Die oogmerke van die Virseker Trust is om Afrikaners die geleentheid te bied om deur middel van die gebruik van 'n diens in die privaatsektor terselfdertyd te belê in spesifiek opleidingsprojekte vir die Afrikaanse gemeenskap. Die Virseker Trust is sodoende daarop uit om Afrikaner-koopkrag te mobiliseer.
Die Arend Josias de Kock-trust is in 1863 tot stand gebring met die geboorte van Arend Josias de Kock en amptelik geregistreer in Januarie 1998 deur sy kleinseun. Hierdie Trust is aanvanklik deur Arend Josias de Kock gestig met die doel om hul familie se geld nie vir eie gewin aan te wend nie, maar dit eerder in 'n trust te belê wat daarop uit is om die Afrikanergemeenskap by te staan deur skenkings aan bepaalde projekte van die gemeenskap te maak.
Die Kampus Trust is daarop uit om 'n skenkingsfonds te wees wat spesifieke klem lê op die oprig van Afrikaanse opleidingsinstellings. Meer spesifiek fokus die Trust daarop om 'n volhoubare model te voorsien om skenkings te werf, uit te bou en aan te wend ten behoewe van die onderwys- en opleidingsinstellings van die Solidariteit Beweging – waaronder Akademia, Sol-Tech en die Skoleondersteuningsentrum.
Kanton is die beleggingsmaatskappy vir eiendomme wat deur die Solidariteit Beweging gestig is. Die eiendomme van die Solidariteit Beweging dien as basis van die portefeulje wat verder deur ontwikkeling uitgebrei sal word. Kanton is 'n vennootskap tussen kultuur en kapitaal en fokus daarop om teen 'n goeie opbrengs volhoubare eiendomsoplossings aan instellings in die Afrikaanse gemeenskap te voorsien sodat hulle hul doelwitte kan bereik. Kanton het uiteindelik ten doel om in die vennootskap tussen kultuur en kapitaal fisiese leefruimtes te skep waarin Afrikaans kan floreer.
Die Suider-Afrika Agri Inisiatief (SAAI) is 'n landboubelangenetwerk vír boere déúr boere, wat daartoe verbind is om die regte, waardes, ideale en behoeftes van familieboere in die primêre produksiesektor te beskerm en te bevorder. As belangenetwerk speel SAAI 'n aktiewe rol in die uitvoer van daadwerklike strategiese oplossings vir landbou-probleme wat boere daagliks ervaar en beoog hulle om nie bloot te berus by die hoop van beleidsbeïnvloeding nie.
Pretoria FM, die voormalige Radio Pretoria, is 'n selfstandige en onafhanklike gemeenskapsgebaseerde radiostasie gevestig in Pretoria, Suid-Afrika. Die reikwydte van Pretoria FM se uitsaaitorings is sowat 2 miljoen Afrikaanssprekendes. Pretoria FM behartig talle projekte ter bevordering van die Afrikaanse taalgemeenskap en die Afrikaner kultuurgemeenskap.